b'\n_START_ARTICLE_\nJanko Ferk\n_START_PARAGRAPH_\nJanko Ferk, slovensko-avstrijski pravnik in pisatelj, * 11. december 1958, \xc5\xa0kocjan v Podjuni, avstrijska Koro\xc5\xa1ka.\n_START_SECTION_\n\xc5\xbdivljenjepis\n_START_PARAGRAPH_\nFerk (doktor prava) je sodnik de\xc5\xbeelnega sodi\xc5\xa1\xc4\x8da v Celovcu, profesor Celov\xc5\xa1ke univerze in \xc4\x8dlan sosveta za literaturo v Uradu zveznega kanclerja na Dunaju, kjer je deloval kot \xc4\x8dlan komisije za varovanje avstrijskega zakona o radio-televiziji in sosveta za literarne prevajalce. V Zdru\xc5\xbeenju avstrijskih sodnic in sodnikov je sodeloval v delovni skupnosti za eti\xc4\x8dna vpra\xc5\xa1anja in je soavtor Eti\xc4\x8dnega kataloga ("Welser Erkl\xc3\xa4rung", 2007)._NEWLINE_V nem\xc5\xa1ki jezik je prevedel dela \xc5\xa1tevilnih slovenskih pisateljev, nazadnje je izdal knji\xc5\xbene prevode \xc5\xbdarka Petana in Nika Grafenauerja.Za www.lyrikline.de je prevedel Nika Grafenauerja, Braneta Mozetica, Josipa Ostija in Marjana Strojana. Nem\xc5\xa1kojezi\xc4\x8dna kritika je prevode ozna\xc4\x8dila kot vzorne in kongenialne. Objavlja tudi pravne razprave, predvsem v strokovnih revijah Neue Juristische Wochenschrift, Pravnik in Staatsb\xc3\xbcrger. Je redni sodelavec pravnoznanstvene revije EF-Z (Zalo\xc5\xbeba Manz, Dunaj). Ferk je \xc4\x8dlan Dru\xc5\xa1tva slovenskih pisateljev in Slovenskega centra PEN ter \xc5\xa1tevilnih drugih poklicnih in pisateljskih zvez v Avstriji in v inozemstvu, med drugim dru\xc5\xa1tev Kafka Society of America (New York) in \xc3\x96sterreichische Franz Kafka-Gesellschaft (Dunaj).\n_START_SECTION_\nNagrade\n_START_PARAGRAPH_\nJanko Ferk je prejel za svoja literarna dela ve\xc4\x8d nagrad, tako Literarno nagrado P.E.N.-kluba Liechtenstein (Literaturpreis des P.E.N.-Clubs Liechtenstein, 2002) in nazadnje Prevajalsko premijo avstrijskega Urada zveznega kanclerja (\xc3\x9cbersetzerpr\xc3\xa4mie des Bundeskanzleramts, 2005, 2006). Leta 2018 je prejel Nagrado de\xc5\xbeele Koro\xc5\xa1ke za \xc5\xbeivljenjsko delo (Preis des Landes K\xc3\xa4rnten).'